Amor: ‘Deur álles bly ek net ŉ ma’Amor tydens haar onderhoud met Maroela Media (Foto: Marius Vermaak) Eers het sy oorweeg om ŉ boek te skryf om elke emosie en storie van die laaste jaar of twee vas te vang, maar toe besluit die sangeres en televisiepersoonlikheid Amor Vittone dat ŉ nuwe album – een waarop sy die meeste liedjies nóg geskryf het – ŉ beter medium sou wees om háár storie te vertel. Vittone het pas haar jongste album, Ek bly net ŉ ma, uitgereik. Die album is grotendeels Afrikaans en bestaan uit 13 snitte waarvan die meeste uit haar eie pen is. Die sangeres vertel in ŉ onderhoud oor dié album aan Maroela Media sy het besluit om Ek bly net ŉ ma onafhanklik uit te reik omdat kunstenaarsvryheid vir haar belangriker as ooit vantevore was. Vittone sê sy het ŉ storie gehad om te vertel en wou nie deur ŉ platemaatskappy voorgeskryf word nie. Om die waarheid te sê, dié keer het sy geskryf nét wat sy wil, vertel sy. “Die besluit om hierdie album op my eie te vervaardig en uit te reik was nie maklik nie. Ek moes ŉ bietjie geld leen by my pa,” terg sy. “Maar dit was die régte besluit. Ek wou dié keer iets doen waarop ek heeltemal my eie stempel kon druk. Ek wou die storie vertel wat ék wou vertel sonder om voorgeskryf te word. Ek is nou 46 en – as ek dit in Engels mag sê – I mean business now. Ek het nou vir eers genoeg gespin en gedans, en hoewel dit steeds ŉ deel van my bly, gaan dit nou vir my meer as ooit vantevore oor die musiek en die woorde,” vertel sy. Die omslag van haar album, Ek bly net ‘n ma (Foto: Facebook) Sy sê sy kon nie dink aan ŉ beter manier om haarself uit te druk as met ŉ nuwe album nie. Die sangeres meen die titel van die album, nes al dertien snitte daarop, verklap baie van haarself. “Die titel lê my na aan die hart omdat ek in ŉ stadium besef het dat ek tussendeur storms en goeie tye eintlik werklik net ŉ ma bly. Deur alles in die lewe, deur die goed en die sleg, het ek nog altyd net ŉ ma gebly. En om ŉ enkelma te wees is soms moeilik,” sê sy. “Die lewe was hierdie jaar aan my kant. Ek kon baie tyd saam met my kinders deurbring en dit was ook die eerste keer dat ek werklik tyd gehad het om ondersoek na my lewe in te stel. Baie dinge wat in die verlede gesê is, het daartoe gelei dat ek shows verloor het, en hoewel ek dikwels gevra het hoekom hierdie dinge gebeur, het ek nog altyd die Here se hand in alles gesien. “Ja, ek was baie kere diep hartseer en ek wou selfs nie eens uit die bed uit klim nie – en baie mense kan daarmee vereenselwig. Maar nou is ek weer oukei. Die album is ŉ weerkaatsing van waar ek was, waar ek nou is en selfs waar ek hoop om te wees. Dit sê soms het ek geval, soms het ek geleer, maar nou is ek wyser as ooit vantevore.” Tydens die maak van dié album wou sy selfs nie aandag aan die kopersmark gee nie, vertel sy. Vittone sê sy wou alles moontlik doen om dié album eg aan haarself en háár storie te hou. Amor tydens haar onderhoud met Maroela Media (Foto: Marius Vermaak) “Ek wou nie iets doen omdat die mark dit van my verwag óf dit van my wil hê nie. Ek gaan sing wat by my pas; en as jy nie van my hou nie, is dit regtig oukei. Toe ek 21 jaar oud was, het ek nog verskriklik baie omgegee, maar deesdae wil ek net eg wees aan wie ek is. Ek sê wat ek wil op die verhoog en ek sing wat ek wil. Die album gaan juis daaroor dat jy nie gelukkig kan wees as jy nie jouself is óf jouself vind nie. Almal wat daarna luister sê hulle kan hoor dis my pen op papier; dis nie ŉ platemaatskappy se stem wat in die musiek vorendag kom nie.” Is sy nie bang om haar hart bloot te lê nie? “Ek dink dis ŉ voorreg,” sê sy. “Ek het talent gekry om dit te doen en dis lekker om my storie met mense te deel. Ek wil mý ervarings gebruik om ander mense te leer – of dalk selfs ook te waarsku. En om mense te leer om op te staan. “Ek het dít by my ouers en my kinders geleer. My pa sal altyd sê: As iets jou te veel pla of bekommer, los dit net, dit maak jou siek, dit gee jou ŉ kanker. Maak jou los daarvan. En dis wat ek nou doen.” Dans in jou taal, die kykNET-program waarvan sy die hoof-beoordelaar is, keer later vanjaar terug na die kassie. Sy beoog ook om met die nuwe album te toer. Vir meer inligting, besoek Amor se Facebook-blad. Om ŉ album te bestel, stuur ŉ e-pos aan [email protected] of skakel 011 432 0369.